Sol Invictus
Sol Invictus, syrisk solgud, en form af Baal, som fra ca. 100 e.Kr. vandt stor udbredelse i Romerriget.
Kejser Elagabal gjorde ham til rigsgud, men blev myrdet i 222, hvorefter guden officielt fjernedes, mens solkulten voksede i popularitet i forskellige synkretistiske former.
Efter Palmyras erobring lod kejser Aurelian i 274 på ny Sol Invictus optage blandt de romerske guder med festdag 25/12; indtil kristendommens sejr var han den romerske statskults øverste gud.
Om sammenhængen med fastlæggelsen af Jesu fødselsdag, se jul.